สาหัสแรงงานไทยเตะฝุ่นจากพิษโควิด
ธปท.ห่วงคนตกงานหนัก ขอยืดเวลากู้ซอฟท์โลน์ถึงสิ้นปี 64
20 ก.ค. 2563

นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวว่า ธปท. เป็นห่วงเรื่องงการจ้างงานที่สุด จากการระบาดของไวรัสโควิด-19 กระทบกับแรงในภาคการท่องเที่ยวและบริการที่มีการจ้างงานสูง ที่ผ่านมามีคนตกงานแล้วจำนวนมาก ถึงแม้การระบาดของโควิด-19 จะดีขึ้นแต่แรงงานจำนวนมากก็ไม่สามารถกลับเข้าทำงานได้เหมือนเดิม เพราะประเทศไทยคงไม่มีนักท่องเที่ยวเข้ามาปีละ 40 ล้านคน ได้อีกต่อไป
ทั้งนี้ ธปท. จะขอขยายเวลาการปล่อยสินเชื่อซอฟท์โลน 5 แสนล้านบาท ไปถึงสิ้นปี 2564 จากเดิมสิ้นปี 2563 ซึ่งปัจจุบันปล่อยกู้ได้แล้วกว่า 1 แสนล้านบาท เพื่อช่วยเหลือผู้ประกอบการเอสเอ็มอีจากผลกระทบของโควิด-19 โดยจะมีบรรษัทค้ำประกันสินเชื่ออุตสาหกรรมขนาดย่อม (บสย.) เข้ามาร่วมด้วย
นายวิรไท กล่าวว่า เศรษฐกิจไทยได้ผ่านจุดต่ำสุดมาแล้วในช่วงไตรมาส 2 หลังจากนี้เศรษฐกิจไทยจะค่อยๆ ฟื้นตัว โดยใช้เวลา 2 ปี จะกลับมาขยายตัวได้เหมือนเดิมก่อนมีการระบาดของโควิด
สำหรับค่าเงินบาทที่อ่อนค่าลง เป็นโอกาสดีของผู้ประกอบการส่งออก ซึ่งธปท. ไม่กังวลเงินทุนไหลออก คาดทั้งปีไทยยังเกินดุลบัญชีเดินสะพัดอยู่ สภาพคล่องในระบบธนาคารพาณิชย์อยู่ในระดับสูง